# Nyírbátor Városkártya és Nyírbátor Barátkártya Kedvezményrendszer

**Általános Szerződési Feltételek**

## Preambulum:

A Nyírbátor Városkártya és a Nyírbátor Barátkártya célja, hogy:

* növelje a városban élő polgárok lokálpatriotizmusát
* szolgálja a helyi kis- és középvállalkozói szektor piaci erősödését
* növelje a városban fellelhető szolgáltatások igénybevételét, keresletét
* szorosabban összekösse a település polgárait és annak kereskedőit, szolgáltatóit
* megtakarításokat eredményezzen a kártyatulajdonosok számára
* valamennyi korosztály - fiatal, idősebb, családos vagy egyedül élő egyaránt megtalálja a számára értékes és vonzó szolgáltatásokat a kedvezmények között
* közvetlen kommunikációs csatornát biztosítson a városi önkormányzat és a Kártyát használók között
* a városi identitás, a város szeretet, a lokálpatriotizmus, a várostudat erősítése
* a „városunk lakosának lenni jó” érzés erősítése
* a kártyabirtokosok gazdasági előnyökhöz juttatása, azaz a kártya azonnali kedvezmények formájában megtakarításokat eredményezzen a Kártyatulajdonosok részére
* a városi szolgáltatások versenyképesebbé tétele a helyiek számára
* kommunikációs csatorna, amely fontos és célzott személyre szabott információt is tartalmaz helyi és akár régiós szinten is;
* a fogyasztói szokások, lakossági igények feltérképezése.

## Értelmező rendelkezések:

* 1. **Kedvezményrendszer:**
1. Nyírbátor Városkártya igénylésre a nyírbátori lakóhellyel rendelkező magánszemélyek jogosultak;
2. Nyírbátor Barátkártya igénylésre

 ba) Nyírbátor vonzáskörzetében állandó lakóhellyel rendelkező magánszemélyek,

 bb) Nyírbátor testvérvárosaiban állandó lakóhellyel rendelkező magánszemélyek,

 valamint

 bc) a Nyírbátor közigazgatási területén székhellyel vagy telephellyel rendelkező

 foglalkoztatónál foglalkoztatási jogviszonyban álló munkavállalók jogosultak.

* 1. **Nyírbátor Városkártya és Nyírbátor Barátkártya**:névre szóló és QR kóddal ellátott virtuális kártya és – nem elektronikus – plasztik kártya.

A kártya első oldalán bordó/zöld háttér előtt arany színnel megjelenik Nyírbátor város nevezetességei és a Nyírbátor kártya/Nyírbátor barátkártya felirat, második oldalán megjelenik a VÁROSKÁRTYA/BARÁTKÁRTYA felirat, a jogosult neve, azonosítószáma, Nyírbátor város címere, a QR kód, és a kártyarendszer internetes honlapjának webcíme és email címe.

* 1. A városkártya rendeletben és a jelen ÁSZF-ben meghatározott feltételek fennállása esetén a 18. életévüket be nem töltött személyek is részt vehetnek a kedvezményrendszerben.

A kedvezményrendszer, valamint a Kártya tulajdonjoga Nyírbátor Város Önkormányzatát illeti meg.

* 1. **Üzemeltető:** Nyírbátor Város Önkormányzata, amely a kedvezményrendszer üzemeltetéséről és működtetéséről gondoskodik.
	2. **Kártyabirtokos (kedvezményezett):** az a természetes személy, aki megfelel az önkormányzati rendeletben meghatározott igénylési feltételeknek és ez alapján névre szóló Kártyával rendelkezik, amellyel jogosult az Elfogadóhelyeken a meghirdetett kedvezmények igénybevételére.
	3. **Elfogadóhely (kedvezményt nyújtó szervezet):** az Üzemeltetővel szerződéses jogviszonyban álló és a jelen szerződés szerinti kedvezményeket biztosító jogi személy és jogi személyiséggel nem rendelkező egyéb gazdálkodó szervezet, illetve ezen szervezetek azon székhelyei, telephelyei, kereskedelmi- szolgáltató egységei, amelyek a Kártyát elfogadni jogosultak és kötelesek. Az Elfogadóhelyekről az Üzemeltető nyilvántartást vezet.
	4. **Kedvezmény:** az Elfogadóhely által jelen szabályzat alapján vállalt kedvezmény, amelyet a Kártyabirtokosok részére a jelen szabályzatban meghatározott feltételek szerint áru vásárlása, illetve szolgáltatás igénybevétele alkalmával biztosítani kell. Az Elfogadóhely választása szerint kedvezményt nyújthat az általa meghatározott termékek, szolgáltatások alapárából vagy egyéb más jellegű kedvezményeket biztosíthat. A kedvezményt a Kártyabirtokos a Kártya előzetes bemutatásával, a szolgáltatás és/vagy termék ellenértékének kiegyenlítésekor, vagy az Elfogadóhely által meghatározott egyéb módon azonnal érvényesítheti.
	5. **Adatkezelő:** az a természetes vagy jogi személy, közhatalmi szerv, ügynökség vagy bármely egyéb szerv, amely a személyes adatok kezelésének céljait és eszközeit önállóan vagy másokkal együtt meghatározza.

A kedvezményrendszerbe belépett Elfogadóhelyek és Kártyabirtokosok személyes és üzleti adatait, titkait kizárólag az Üzemeltető jogosult kezelni és feldolgozni. Az Üzemeltető az adatkezelés során adatfeldolgozó közreműködését igénybe veheti.

* 1. **Adatfeldolgozó:** az a természetes vagy jogi személy, közhatalmi szerv, ügynökség

vagy bármely egyéb szerv, amely az adatkezelő nevében személyes adatokat kezel.

## Általános rendelkezések:

* 1. A Kártya a kedvezményrendszerbe belépett Elfogadóhelyeknél a kedvezményt nyújtó szervezet által biztosított kedvezményes vásárlási és szolgáltatás igénybevételi lehetőségekre, illetve az Elfogadóhelyen a kedvezményt nyújtó szervezet által meghatározott egyéb kedvezményekre jogosít, amely kedvezményeket csak érvényes Kártyával személyesen lehet igénybe venni.
	2. A Nyírbátor Városkártya és/vagy a Nyírbátor Barátkártya a kibocsátásától számított 1 évig érvényes.

A kártya a kibocsátásától számított 1 évig érvényes, amelyet a kedvezményezett évente megújíthat. A kártya lejártát követően az Üzemeltetőnél érdeklődjön a hosszabbítás feltételeit illetően.

A kártya igénylése minden alkalommal díjmentes.

A Nyírbátor Városkártya és a Nyírbátor Barátkártya át nem ruházható és kizárólag a Kártyabirtokos részére biztosítja a kedvezmény igénybevételét.

A Kártyabirtokos jogosult a Nyírbátor Városkártyát vagy a Nyírbátor Barátkártyát birtokolni és az érvényességi időn belül használni, de a Nyírbátor Városkártya vagy a Nyírbátor Barátkártya tulajdonjogát nem szerzi meg, annak tulajdonosa az Önkormányzat.

* 1. Az Elfogadóhely a vásárlók kártyahasználati jogosultságát ellenőrizheti. A személyazonosság és a lakcím megfelelő okmányokkal történő igazolásának hiányában a vásárló kedvezményt nem vehet igénybe.

Az Elfogadóhely jogosult a Kártya elfogadását megtagadni, ha azt nem az arra jogosult személy kívánja használni, vagy ha a Kártya sérült, vagy ha alapos gyanú merül fel arra vonatkozóan, hogy a Kártyán szereplő adatokat meghamisították.

## Az Elfogadóhelyekre vonatkozó egyes rendelkezések:

* 1. A kedvezményrendszerhez bármely Nyírbátor területén területen székhellyel, telephellyel, fiókteleppel rendelkező, vagy ott szolgáltatást nyújtó vállalkozás és egyéb szervezet jogosult csatlakozni. Az Üzemeltető vállalja, hogy saját nyomtatott és elektronikus médiafelületein rendszeres megjelenést, reklámot biztosít az Elfogadóhelyeket is megjelenítő weboldal (nyirbatorvaroskartya.hu) számára.

A kedvezményt nyújtó szervezetnek a kedvezményrendszerbe történő belépésért és a kedvezményrendszerben elfogadóhelyként történő részvételért külön díjat fizetnie nem kell.

* 1. Az Üzemeltető a kedvezményrendszerbe történő belépésével ingyenesen:
* elfogadóhelyi csomagot (matrica, plakát, szóróanyag) ad;
* a Kártya weboldalán (nyirbatorvaroskartya.hu) az Elfogadóhelyek listájában megjelenési lehetőséget biztosít a kedvezményt

 nyújtó szervezet számára.

* 1. A kedvezményrendszerben nem vehet részt olyan vállalkozás, amely a fiatalkorúak testi, erkölcsi fejlődésének befolyásolására alkalmas, vagy a közbiztonságra veszélyes termékeket és szolgáltatásokat kínál, így különösen játéktermek, erotikus termékeket forgalmazó üzletek.
	2. Az Elfogadóhely maga határozza meg a kedvezményes áron vásárolható termékek és kedvezményes áron igénybe vehető szolgáltatások körét, illetve a Kártyával igénybe vehető egyéb más jellegű kedvezményeket, valamint a kedvezmények mértékét, így azt is, hogy a Kártya által nyújtott kedvezmény, más időszakos vagy egyéb kedvezménnyel összevonható-e. A nyújtott árkedvezmény a Kártyabirtokost a számla végösszegén belül illeti meg. Az árkedvezmények megadását a fizetés módjához kötni tilos.

Az egyéb más jellegű kedvezmények igénybevételét az Elfogadóhely jogosult összeghatárhoz, vagy mennyiséghez, vagy általa meghatározott más feltételhez kötni, a fizetés módját azonban meg nem szabhatja.

Minden árkedvezményt nyújtó Elfogadóhely köteles a gazdasági teljesítőképessége és a rá irányadó árképzési szabályok figyelembevételével meghatározott minimális kedvezményt nyújtani, amely az Elfogadóhely és az Üzemeltető közötti külön megállapodás tárgyát képezi és az Elfogadóhely szerződésben kerül feltüntetésre. Az egyéb más jellegű kedvezményeket nyújtó Elfogadóhelyeknek minimális kedvezményadási kötelezettségük nincsen.

Az Elfogadóhely az árat minden esetben oly módon köteles feltüntetni, hogy a Kártyabirtokos számára egyértelmű legyen az igénybevétel időpontjára vonatkozó kedvezmény nélküli ár, valamint a nyújtott kedvezmény mértéke is.

Kedvezmény nyújtása hatósági áras termékek - autópálya matrica, dohányáru, gyógyszer, menetjegy, mobil egyenleg feltöltés, illetve feltöltő kártya, PB gáz, újság stb. - esetén nem kötelező.

* 1. Az Elfogadóhely köteles a Nyírbátor Városkártya és/vagy a Nyírbátor Barátkártya emblémáját, a kártyarendszerrel kapcsolatos tájékoztató és a kedvezményrendszerben történő részvétel tényét igazoló marketinganyagokat (matrica, szóróanyag), továbbá az igénybe vehető kedvezmények mértékét tartalmazó tájékoztató anyagokat az ügyfélfogadásra fenntartott helyiségében jól látható, bárki által hozzáférhető helyen, ingyenesen elvihető módon elhelyezni.

Az Elfogadóhely köteles továbbá tájékoztatni a vásárlókat a Nyírbátor Városkártya és a Nyírbátor Barátkártya használatának lehetőségéről, annak feltételeiről és a kedvezményekről.

* 1. Az Elfogadóhely a jelen és az Elfogadóhely szerződésből eredő kötelezettségeiről, a kedvezmény nyújtás és a Kártya használatának módjáról az alkalmazottjait, munkatársait tájékoztatni köteles.
	2. Az Elfogadóhely kártérítési felelősséggel tartozik, arra az esetre, ha a jelen szerződésben vállalt kedvezményadási kötelezettségét neki felróható módon megszegi.
	3. Az Elfogadóhely minden olyan körülményről, amely a kedvezmény folyamatos biztosítását gátolja, köteles az Üzemeltetőt haladéktalanul tájékoztatni, úgyszintén arról is, ha ellene csőd-, felszámolási-, végelszámolási-, illetve végrehajtási eljárás indult.
	4. Az Üzemeltető jogosult szúrópróbaszerűen, akár próbavásárlás keretében ellenőrizni azt, hogy az Elfogadóhely a vállalt kötelezettségeinek eleget tesz-e.

## A Kártyaigénylés szabályai

* 1. A Kártya igénylésére jogosult az 1.1. pont a) és b) alpontjában meghatározott bármely természetes személy.

Az igénylés során az alábbi személyes adatok megadása kötelező: név, születési adatok, lakcím, nem, e-mail cím, telefonszám.

A leendő Kártyabirtokos a jelen szakasz fenti bekezdésében meghatározott adatait

* a kártya igénylése esetén a kártyarendszer (nyirbatorvaroskartya.hu) webcímű internetes honlapján található igénylőlapon adhatja meg és az igénylőlap kitöltésével, továbbá elektronikus benyújtásával a kártya igénylésére sor kerül,

A felek között külön kártyabirtokosi szerződés nem jön létre, az Igénylőlap kitöltésével, beküldésével a Kártya az igénylési feltételek fennállása esetén minden külön további jognyilatkozat nélkül az igénylő kedvezményezett részére kiállításra kerül.

A leendő Kártyabirtokos köteles az adatait a valóságnak megfelelően megadni. Valótlan, hamis vagy hiányos adatszolgáltatás esetén az Üzemeltető jogosult a kártyaigénylést elutasítani. Aki szándékosan szolgáltat hamis, valótlan adatokat - és ennek ténye az Üzemeltető előtt ismeretessé válik – Nyírbátor Városkártyát vagy Nyírbátor Barátkártyát nem igényelhet, valamint köteles megtéríteni az általa esetlegesen igénybe vett kedvezmények összegét.

* 1. A kártya kizárólag személyesen a Nyírbátori Polgármesteri hivatalban (4300 Nyírbátor, Szabadság tér 7.) igényelhető és vehető át (továbbiakban: Igénylő- és átvételi pont).

Az Igénylő- és átvételi ponton az igénylő részletes tájékoztatást kaphat a kártyarendszerről, az elkészült Kártyát átveheti.

Az Igénylő- és átvételi ponton történő személyes átvételnél a leendő Kártyabirtokos köteles a jogosultság ellenőrzése céljából igazolványait (fényképes személyazonosító okmány és lakcímkártya) az Üzemeltető rendelkezésre bocsátani. Az Igénylő- és átvételi ponton történő igénylés és átvétel esetén a leendő Kártyabirtokos adatait az Igénylő és átvételi pont munkatársa jogosult ellenőrizni a leendő Kártyabirtokos személyazonosító okmányaiban szereplő adatok összehasonlításával. A Kártya személyes átvétele alkalmával a Kártya igénylésének jogosultságát a jelen bekezdésben foglaltak szerint az Igénylő- és átvételi pont munkatársai ellenőrzik.

A leendő Kártyabirtokos az igényléssel hozzájárul ahhoz, , hogy a Nyírbátor Városkártya és Nyírbátor Barátkártya kedvezményrendszerről - ideértve különösen a kedvezményrendszert érintő hírekről és az elfogadóhelyek termékeinek és szolgáltatásainak kedvezményesen igénybe vehető köréről, a kedvezmények mértékéről, ezek változásáról -, illetve Nyírbátor Város Önkormányzata híreiről hírleveleket, tájékoztatást kapjon. Az igényléssel a Kártyabirtokos tudomásul veszi, hogy számára az Üzemeltető Nyírbátor Város Önkormányzata a kártyarendszerrel összefüggő reklámanyagokat és általános hírekről tájékoztatást küldhet.

* 1. Az Üzemeltető az igénylés után elkészíti és az igénylő számára átadja a Kártyát.

A leendő Kártyabirtokos a kártya átvételekor az azon szereplő adatok helyességéről köteles meggyőződni, az eltérést pedig haladéktalanul jelezni.

A Kártyabirtokos a Kártya adatait nem módosíthatja. A Kártyabirtokost az átvételt követően jogosítja fel a Kártya kedvezmények igénybevételére.

* 1. Az Önkormányzat, azaz az Üzemeltető nem tartozik felelősséggel az ÁSZF megszegése vagy a Kártyabirtokos által elfogadott módosítása, a Kártyabirtokos tévedése, mulasztása, a Kártya nem rendeltetésszerű használata vagy az Elfogadóhely szerződésszegése miatt a Kártyabirtokost ért károkért.

## Adatkezelés és adatvédelem

* 1. A kedvezményrendszerbe történő belépéssel a Kártyabirtokos hozzájárul ahhoz, hogy az Üzemeltető, mint adatkezelő a kedvezményrendszer működtetése során, azzal összefüggésben tudomására jutott, a Kártyabirtokos által előzetesen megadott személyes adatokat a mindenkor hatályos jogszabályi előírásoknak megfelelően a Kártyák elkészítésével és a kedvezményrendszer üzemeltetésével összefüggő célokra nyilvántartsa és kezelje. Az Elfogadóhely a kedvezményrendszerbe történő belépéssel tudomásul veszi, hogy az üzleti titok körébe tartozó egyes adatait az Üzemeltető megismerheti. Az Üzemeltető a tudomására jutott üzleti titok tekintetében a Ptk. és a hatályos jogszabályok szerint jár el.

Az adatkezelés a kedvezményrendszerben történő részvétel idejéig tart, a kedvezményrendszerből történő kilépés, kizárás esetén a személyes adatok haladéktalanul törlésre kerülnek. Az előzőektől eltérően az Üzemeltető a kedvezményrendszerben történő részvétel megszűnését követő kettő évig jogosult azon Elfogadóhelyek és Kártyabirtokosok személyes adatait tárolni és kezelni, akik a Kedvezményrendszerben történő részvétel szabályait szándékosan megszegik.

* 1. Az adatkezelés és adatvédelem részletes szabályait a Nyírbátor Városkártya és Nyírbátor Barátkártya Kedvezményrendszer Adatkezelési tájékoztató állapítja meg, ami az Igénylő- és átvételi ponton egyaránt kifüggesztésre kerül, valamint elérhető a nyirbatorvaroskartya.hu weboldalán is.
	2. A személyes adatok kezelésével kapcsolatban az érintetteket az információs önrendelkezési jogról és az információszabadságról szóló 2011. évi CXII törvény (a továbbiakban: Infotv.) 14-19. §-aiban, illetve 21. §-ában biztosított jogok illetik meg. Az érintettek az adatkezelés során őket ért esetleges jogsérelmek kivizsgálását az Infotv. 22. §-a szerint bíróságtól kérhetik.
	3. Az Üzemeltető az adatkezeléshez kapcsolódó egyes technikai feladatokat - így különösen az elektronikus adatbázisok karbantartását - jogosult adatfeldolgozóval végrehajtatni.

Az adatfeldolgozó az adatkezelésre vonatkozóan érdemi döntést nem hozhat, a tudomására jutott személyes adatokat, üzleti titkokat a jelen ÁSZF és a Nyírbátor Városkártya és Nyírbátor Barátkártya kedvezményrendszer Adatkezelési tájékoztató előírásai szerint köteles megőrizni, azokat harmadik személy számára át nem adhatja, hozzáférhetővé nem teheti.

## A Nyírbátor Városkártya és a Nyírbátor Barátkártya kiskorúak általi igénylésére vonatkozó szabályok

* 1. A jelen ÁSZF szabályait ezen 6. fejezetben foglalt eltérésekkel kell alkalmazni a

18. életévét be nem töltött kedvezményezett természetes személy kártyaigénylése esetén.

* 1. Az ÁSZF 1.1. pont a) alpontjában meghatározott 18. életévét be nem töltött személy Nyírbátor Városkártyát-,

az ÁSZF 1.1. pont b) alpontjában meghatározott 18. életévét be nem töltött személy Nyírbátor Barátkártyát jogosult törvényes képviselője útján az ÁSZF 4.1. és

4.2. pontjaiban meghatározottak szerint igényelni.

* 1. A Nyírbátor Városkártyát vagy a Nyírbátor Barátkártyát a kiskorú a törvényes képviselő felügyelete mellett, vagy önállóan is használhatja és így annak birtokában olyan ügyleteket köthet, amelyeket a polgári jog szabályai szerint személyesen is megtehet.

## Kapcsolattartás és nyilatkozatok

* 1. A jelen ÁSZF-ből eredő bármely jognyilatkozatot érvényesen csak írásban, ajánlott postai küldemény formájában, illetve elektronikus módon, e-mail útján lehet megtenni. Az Elfogadóhely és a Kártyabirtokos kizárólag az Üzemeltetőnek megadott elektronikus levélcímét használhatja az elektronikus kapcsolattartásra.
	2. A kapcsolattartás és a nyilatkozattétel fentebb leírt szabályait minden fél elfogadja és az így küldött küldeményeket, azok átvételekor, megérkezésekor kézbesítettnek tekinti.
	3. Az Üzemeltető az Elfogadóhelyet és a Kártyabirtokost egyaránt haladéktalanul értesíti az ÁSZF változásairól.

## Záró rendelkezések

* 1. Az Önkormányzat, azaz az Üzemeltető jogosult az ÁSZF feltételeit egyoldalúan módosítani, erről az Elfogadóhelyeket és a Kártyabirtokosokat egyaránt haladéktalanul értesíteni köteles. Amennyiben az ÁSZF az Elfogadóhelyre vagy a Kártyabirtokosra nézve hátrányosan (kedvezőtlenebb feltételekre) módosul, számukra megnyílik a kártya visszaadásának lehetősége.
	2. A Kártyabirtokos a Nyírbátor Városkártya vagy a Nyírbátor Barátkártya igénylése során az ÁSZF és az adatkezelési nyilatkozat megismerésének elfogadásával kijelenti, hogy a jelen ÁSZF feltételeit, rendelkezéseit megismerte, megértette és azokat magára nézve kötelezőnek ismeri el.

Az Elfogadóhely a Nyírbátor Városkártya és/vagy a Nyírbátor Barátkártya Elfogadóhely Szerződés aláírásával kijelenti, hogy annak tartalmát, valamint a jelen ÁSZF feltételeit, rendelkezéseit megismerte, megértette és azokat magára nézve kötelezőnek ismeri el.

A jelen ÁSZF

* a Kedvezményezett számára az ÁSZF elfogadását tartalmazó kártyaigénylés elektronikus benyújtásától, vagy az Üzemeltető általi kézhezvételétől,
* az Elfogadóhely számára az Elfogadóhely Szerződés aláírásának napjától hatályosul az adott Kártyabirtokosra, illetve Elfogadóhelyre.
	1. Az Elfogadóhely és Kártyabirtokos köteles a városkártya rendelet, a jelen ÁSZF, a kedvezményezetti igénylőlap, illetve az Elfogadóhely Szerződés szabályait betartani, azok megszegése szerződésszegésnek minősül.
	2. Az Elfogadóhely és Kártyabirtokos tudomásul veszi, hogy szerződésszegésük, vagy a kedvezményrendszerrel összefüggésben általuk elkövetett más visszaélés a kedvezményrendszerből való, legfeljebb két évig tartó kizárást vonhat maga után.

Az Üzemeltető minden szerződésszegést, visszaélést egyedileg megvizsgál és az ügy valamennyi körülményét mérlegelve dönt a kizárásról és annak időtartamáról. A kizárás időtartama az erről szóló értesítés érintett általi átvételének napján, vagy a kézbesítés második alkalommal történő megkísérlésének napján kezdődik.

* 1. A jelen szerződésből eredő bármely jogvitát az érdekeltek elsősorban egyeztetés, tárgyalás útján kötelesek rendezni.
	2. Az Üzemeltető az ÁSZF-et a Kártya Igénylő- és átvételi pontján kifüggeszti, valamint azt elérhetővé teszi a Kártya weboldalán is.
	3. A jelen ÁSZF-ben nem szabályozott kérdésekben Nyírbátor Város Önkormányzatának Képviselő- testületének **a Nyírbátor Kártyáról és a nyírbátori lakosoknak nyújtott egyéb kedvezményekről, támogatásokról szóló 28/2016.(X.26.)** önkormányzati rendelete, a Polgári Törvénykönyv és a vonatkozó egyéb jogszabályok rendelkezései az irányadók.